
  Elektronikus verzió v1.0


  Anyósomnak, Ireta Ellisnek.

  Szeretetedért, nagylelkűségedért és megértésedért,

  és azért, amiért boldoggá teszel,

  valahányszor veled vagyok.

  

  Szeretettel legodaadóbb menyedtől:

  L. K.


  PROLÓGUS


  London, 1839


  Huszonnégy éves volt, és most járt életében először bordélyházban.


  Nick Gentry átkozottul mérges volt magára, amiért fagyos izzadságcseppek kezdtek gyöngyözni a homlokán. Égett a kéjvágytól, de közben majd megdermedt a félelemtől. Évek óta halogatta ezt a látogatást, mígnem aztán a test végletekig feszülő parancsa idehajtotta. Sóvárgása a közösülésért erősebbnek bizonyult a rettegésénél.


  Nick tehát erőt vett magán, és felment Mrs. Bradshaw vörös téglás házának lépcsőjén. Ez az intézmény kifejezetten tehetős kliensek igényeit elégítette ki. Mindenki tudta, hogy egy éjszaka Mrs. Bradshaw-nál egy vagyonba kerül, mivel a „lányai” a legjobban képzett prostituáltak egész Londonban.


  Nicknek nem okozott gondot bármekkora összeget kifizetni. Nagyon jól keresett mint piti tolvajok felhajtója, ezenkívül egy vagyont harácsolt össze az alvilággal való üzelmei során. Ráadásul meglehetősen hírhedtté is vált. Bár az átlagemberek körében nagy népszerűségnek örvendett, az alvilágban féltek tőle, a Bow Street-i detektívek pedig kifejezetten utálták, mert az erkölcstelen riválist látták benne. Ebben a detektívek nem is tévedtek – Nick valóban erkölcstelen volt. Az aggályoskodás nem tesz jót az üzletnek, így aztán Nick nem is nagyon alkalmazta.


  Az ablakokon keresztül zene hangjai szűrődtek ki, és Nick elegánsan öltözött férfiakat és nőket látott, akik úgy társalogtak, ismerkedtek, mintha a felső tízezer egyik estélyén volnának. Valójában prostituáltak bonyolították üzleti tranzakcióikat az ügyfeleikkel. Milyen más volt ez a világ, mint Nick otthona a Fleet Ditch közelében, ahol közönséges zsebmetsző szajhák szolgálták ki a férfiakat a fasorban pár shillingért!


  Nick kihúzta magát, és erőteljesen bezörgetett az ajtón az oroszlánfejet mintázó kopogtatóval. Faarcú lakáj jelent meg a szűk ajtónyílásban, és megkérdezte, mi járatban van.


  Hát nem magától értetődő?, kérdezte magában Nick. – Nőt akarok.


  – Attól tartok, Mrs. Bradshaw ebben az órában nem fogad új ügyfeleket, uram…


  – Mondja meg neki, hogy Nick Gentry van itt. – Azzal Nick a kabátzsebébe süllyesztette a kezét, és szigorú arccal meredt a lakájra.


  A férfinak elkerekedett a szeme e név hallatán. Kinyitotta az ajtót, és tisztelettel fejet hajtott. – Igenis, uram. Ha megtenné, hogy néhány pillanatra itt várakozik az előcsarnokban… rögtön jelentem Mrs. Bradshaw-nak, hogy ön az.


  A levegőben finom parfüm- és dohányillat terjengett. Nick mélyeket lélegzett, és közben végignézett a márványpadlós előcsarnokon, amit karcsú, fehér pilaszterek szegélyeztek. Egyetlen kép volt a falon, egy meztelen nőt ábrázolt, amint finom vonalú kezét könnyedén a combja tövén nyugtatva nézegeti magát egy ovális tükörben. Nick elbűvölve bámulta az aranykeretbe foglalt festményt. A nő tükörképe már kissé elmosódott volt, és a lábai között sötétlő kis háromszögecskét csak néhány elnagyolt ecsetvonással festették meg. Nick úgy érezte, mintha jéghideg ólmot öntöttek volna a gyomrába. Egy fekete térdnadrágos szolgáló haladt át a hallon, poharakkal teli tálcával a kezében, mire Nick gyorsan elkapta a tekintetét a képről.


  Nagyon is tisztában volt vele, hogy a háta mögött ott az ajtó. A lehetőséggel, hogy sarkon forduljon és kisétáljon innen. De túl hosszú ideig élt gyávaságban. Akármi történjen is, a ma éjszakát végig kell csinálnia. Ökölbe szorította a kezét a zsebében, és a csillogó márványburkolatot nézte, melynek fehér-szürke felületén visszatükröződött a csillár fénye.


  Hirtelen egy női hang ütötte meg a fülét.


  – Micsoda megtiszteltetés, hogy az ünnepelt Mr. Gentry ellátogat hozzánk! Isten hozta!


  Nick tekintete a kék estélyi ruha szegélyéről a mosolygós, sherryszínű szempárra vándorolt. Mrs. Bradshaw magas, csodálatos alakú nő volt. Fehér bőrét borostyánszínű szeplők borították, égővörös haja laza fürtökben hullott a vállára. Nem volt szép a szó hétköznapi értelmében – az arca túl szögletes, orra túlságosan nagy volt –, ám divatosan és kifogástalanul öltözködött, ráadásul volt benne valami figyelemre méltó, ami a szépséget már feleslegessé tette.


  És volt valami a mosolyában, amitől Nick akarata ellenére teljesen ellazult. Mint később megtudta, ezzel nem volt egyedül. Minden férfi feloldódott Gemma Bradshaw kellemes társaságában. Látni lehetett rajta, hogy nem bánja a durva szavakat, sem a csizmás lábat az asztalon. Hogy szereti a jó vicceket, nem gátlásos és nem is lekicsinylő. A férfiak imádták Gemmát, mivel ő is nyilvánvalóan imádta őket.


  Mrs. Bradshaw cinkos mosolyt küldött Nick felé, aztán pukedlizett egyet, és közben olyan mélyen meghajolt, hogy jó betekintés essék merész dekoltázsába.


  – Ó, mondja, hogy a gyönyör kereséséért jött ide, és nem üzleti ügyben! – És amikor Nick biccentett egyet, újból elmosolyodott. – Micsoda szerencse! Jöjjön velem, tegyen egy sétát a szalonban, aztán megbeszéljük, miként szolgálhatnánk ki a legmegfelelőbben az igényeit. – Azzal előrelépett, és belekarolt a férfiba. Nick összerezzent, de gyorsan úrrá lett az ösztönös mozdulaton, hogy lefejtse magáról a nő karját.


  A madám figyelmét aligha kerülhette el Nick karjának merevsége. Leengedte a kezét, és folytatta a csevegést, mintha mi sem történt volna. – Erre megyünk! A vendégeim szeretnek biliárdozni és kártyázni, vagy egyszerűen csak pihenni a dohányzóteremben. Annyi lánnyal elegyedhet szóba, amennyivel csak akar, mielőtt választana közülük. Akkor a lány felviszi magát az egyik emeleti szobába. A társaságában töltött időért óránként kell fizetni egy összeget. Mindegyik lányt én magam tanítottam be, és meglátja, mindegyiknek megvan a saját specialitása. Természetesen mi ketten megbeszéljük az ön óhajait, mivel nem mindegyikük hajlandó belemenni durva játékokba.


  Beléptek a szalonba, és néhány nő máris kihívó pillantásokat vetett Nickre. Egészségesnek és ápoltnak tűntek, nem úgy, mint a Fleet Ditch és a Newgate környéki kurvák. Flörtöltek, társalogtak, egyezkedtek, éppoly lazán viselkedtek, mint Mrs. Bradshaw.


  – Nagy örömömre szolgál, hogy többüket is bemutathatom önnek – súgta a fülébe Mrs. Bradshaw kedves hangon, egészen közelről. – Megakadt már valamelyiken a szeme?


  Nick megrázta a fejét. Általánosan ismert volt pajzánkodó arroganciájáról és piti szélhámosokhoz illő fesztelen heccelődéseiről. Ebben a számára idegen helyzetben azonban nem tudott mit mondani.


  – Megenged egypár javaslatot? Az a sötét hajú lány ott, abban a zöld ruhában elképesztően népszerű. A neve Lorraine. Elbűvölő, eleven, és vág az esze, mint a borotva. Aki mellette áll, az a szőke… ő Mercia. Nyugodtabb típus, és olyan kedves a modora, hogy őt is nagyon sok kliensünk kedveli. Aztán ott van Netti – az az alacsony a tükörnél –, ő az egzotikusabb technikákban járatos… – Mrs. Bradshaw itt egy pillanatra megállt, mivel észrevette, hogy Nick erősen összeszorítja az állkapcsát. – Vagy talán az ártatlanság illúziójához vonzódik? – kérdezte óvatosan. – Ez esetben ajánlhatok egy vidéki leányzót, aki tökéletes szűz lány benyomását kelti.


  Nick, ha megkötözik, se tudta volna megmondani, mit akar. Nézte a lányokat – feketét, szőkét, vékonyat, molettet, a magasság, alak és hajszín minden elképzelhető változatát –, és teljesen összezavarodott. Próbálta elképzelni, milyen lehet velük az ágyban, és újabb izzadságcseppek kezdtek gyöngyözni a homlokán.


  Pillantása hirtelen újra Mrs. Bradshaw-ra esett. Meleg barna szemek, vöröses szemöldök, mely néhány árnyalattal sötétebb, mint a haja. Magas termete, karcsú teste kívánatos játszótér, a szája puha és lágy. De végül is a szeplők döntötték el igazában a dolgot. A borostyánszínű foltocskák, melyek bőséggel borították be fehér bőrét, és melyek láttán Nicknek szinte nevetni támadt kedve.


  – Maga itt az egyetlen, akit érdemes lenne birtokolni – hallotta Nick a saját hangját.


  A madám lesütötte tűzvörös szempilláit, így próbálván elkendőzni, mit gondol, de Nick érezte, hogy most nagyon meglepte őt.


  – Drága Mr. Gentry! Milyen kedves bók! Csakhogy én soha nem megyek ágyba intézményem vendégeivel. Azok az idők réges-rég elmúltak. Ha megengedi, akkor bemutatnám az egyik lánynak és…


  – Én magát akarom – szólt ellentmondást nem tűrő hangon Nick.


  Mrs. Bradshaw látta Nick arcán a nyers őszinteséget, és pír futott végig mindkét orcáján.


  – Uramisten! – mondta, és hirtelen nevetni kezdett. – Ez aztán a művészet, úgy zavarba hozni egy harmincnyolc éves nőt, hogy elpiruljon! Már azt hittem, el is felejtettem, hogy kell!


  Nick nem mosolygott vissza Mrs. Bradshaw-ra.


  – Bármilyen árat megfizetek magáért.


  Mrs. Bradshaw csodálkozva ingatta meg a fejét, még mindig mosolyogva, aztán Nick ingmellére szegezte a tekintetét, mintha valami súlyos kérdésben kéne döntést hoznia.


  – Soha, semmit nem teszek elhamarkodottan. Ez amolyan saját, külön bejáratú szabály.


  Nick lassan és óvatosan megérintette a madám kezét, aztán figyelmes, gyengéd mozdulatokkal cirógatni kezdte a tenyerét az ujjbegyeivel. Bár Mrs. Bradshaw keze testalkatához illően meglehetősen hosszú volt, Nick keze jóval nagyobb, ujjai pedig kétszer olyan vastagok voltak, mint a madám vékony ujjai. Nick most a kicsi, nedves hajlatokat kezdte simogatni a nő ujjának belső felületén.


  – Minden szabályt meg kell szegni, legalább egyszer – mondta.


  A madám ráemelte a tekintetét, és láthatólag teljesen elbűvölte valami, amit Nick megfáradt arcán meglátott. Aztán úgy tűnt, döntésre jutott.


  – Jöjjön velem!


  Nick követte Mrs. Bradshaw-t kifelé a szalonból, ügyet sem vetve az őket követő tekintetekre. A madám végigvezette az előcsarnokon, aztán fel egy faragott lépcsősoron, mely a privát szobákhoz vezetett. Mrs. Bradshaw lakása gazdagon díszített, ugyanakkor kényelmes volt, a bútorokat temérdek párna, a falakat francia tapéta borította. A kandallóban gondosan megrakott tűz pattogott. A fogadószoba tálalószekrénye telis-tele volt csillogó kancsókkal és poharakkal. Mrs. Bradshaw felkapott egy szűk nyakú kis poharat az egyik ezüsttálcáról, és várakozóan Nickre nézett.


  – Brandy?


  A férfi azonnal bólintott.


  Mrs. Bradshaw aranypiros folyadékot töltött a pohárba. Gyakorlott mozdulattal meggyújtott egy gyufát, majd a tálalószekrényen álló gyertyához lépett vele. A poharat a talpánál fogva a láng fölé tartotta, és néhányszor meglöttyintette a tartalmát. Amikor a brandy kellő hőmérsékletűre melegedett, odanyújtotta a férfinak. Nick még nem találkozott nővel, aki így kínálta volna. A brandy erős volt és dióízű, finom aromája mélyen felszállt az orrába, ahogy itta.


  Amikor Nick körbetekintett a szobán, észrevette, hogy az egyik fal teljesen be van polcozva, és minden négyzetcentiméter helyet bőrkötésű kötetek és fóliók foglalnak el. Közelebb lépett a polcokhoz, hogy szemügyre vehesse a köteteket. Bár nemigen tudta kivenni címüket, annyit azért kitalált, hogy a könyvek nagy része a szexről és az emberi anatómiáról szól.


  – Ez a hobbim – szólalt meg Mrs. Bradshaw, és a szemében bizalmaskodó kihívás csillogott. – Különböző kultúrák szexuális technikáiról és szokásairól gyűjtök könyveket. Némelyik igazi ritkaságnak számít. Az elmúlt tíz évben hatalmas tudást halmoztam fel kedvenc témakörömben.


  – Gondolom, sokkal izgalmasabb, mint dohányszelencéket gyűjteni – mondta Nick, mire Mrs. Bradshaw elnevette magát.


  – Maradjon itt! Egy pillanat, és jövök. Addig meg nézegesse nyugodtan a könyvtáramat!


  Azzal a fogadóhelyiségből nyíló egyik szobába lépett, melynek ajtajából egy baldachinos ágy szélét lehetett látni.


  Nick gyomrába visszatért az az ólomnehéz érzés. Egy hajtásra kiitta tüzes italát, és miután letette a poharat, a polcokhoz lépett. A figyelmét elsőként egy vörös bőrkötéses, vastag kötet ragadta meg. Az antik bőrkötés halkan nyiszorgott, ahogy kinyitotta a könyvet, amely kézzel festett illusztrációkkal volt tele. Nick háborgó belsője egyetlen hatalmas gombóccá formálódott, amint a tekergő testeket nézte. Olyan különös pozíciókban hemperegtek, amelyekről ő álmodni sem mert. A szíve hevesebben vert a bordái között, hímvesszeje pedig mozgolódni kezdett a felfokozott izgalomtól. Gyorsan becsukta a könyvet és visszarakta a polcra. Aztán visszament a tálalóhoz, és újabb pohár brandyt töltött ki magának. Most már ízlelgetés nélkül lehajtotta az egészet.


  Ígéretéhez híven Mrs. Bradshaw hamarosan vissza is tért, és megállt a szobaajtóban. Egy vékony, csipkés szélű hálóköntös volt rajta, melynek középkori stílusú ujjai hosszan lelógtak. A fehér selyemöltözék megmutatta dús keblén a mellbimbókat, sőt a szőrzete is átsötétlett a lába között. A madámnak nagyszerű teste volt, és ezt nagyon jól tudta. Szétnyíló ruhájának kivágatában megjelent hosszú, vékony vonalú lába. Vöröslő hajkoronája kibontva omlott a vállára és a hátára, amitől jóval fiatalosabbnak és üdébbnek tűnt.


  Nick gerincén borzongás futott végig a vágytól, és érezte, hogy tüdeje őrjítő tempóban zihál.


  – Azt akarom, hogy tudja, finnyás vagyok a szeretőim megválasztásában. – A madám ezzel odaintette magához Nicket. – Az ilyen nagyságrendű tehetséget, mint az enyém, nem szabad csak úgy elvesztegetni.


  – Akkor miért pont én? – kérdezte Nick, és a hangja érdessé vált. Közelebb lépett, és akkor érzékelte, hogy Mrs. Bradshaw nem parfümözte be magát. Bőréből szappan- és tisztaságillat áradt, ami sokkal izgatóbb volt, mint a jázmin vagy a rózsa.


  – Amiatt, ahogy hozzám ért. Ösztönösen megtalálta a két legérzékibb helyet a kezemen: a tenyér közepét és az ujjpercek belső felét. Kevés férfinak van erre képessége.


  Nicknek viszont ez nem volt hízelgő, inkább valamiféle pánik tört ki rajta. A madám most vár tőle valamit – valamit, amit ő bizonyosan nem fog tudni teljesíteni. Az arca rezzenéstelen maradt ugyan, a szíve azonban majd kiugrott a helyéből, amikor Mrs. Bradshaw a meleg, kandallófényes hálószobába vezette.


  – Mrs. Bradshaw – kezdte zavartan, mikor az ágy felé tartottak –, el kell mondanom magának…


  – Gemma – suttogta Mrs. Bradshaw.


  – Gemma – ismételte Nick, és minden értelmes gondolat kiszállt a fejéből, amikor Gemma hátrahajtotta a válláról a kabátot, és segített neki levenni.


  Miközben Gemma kioldotta Nick izzadtságtól nedves nyakkendőjét, mosolyogva nézett fel kipirult arcába.


  – Úgy reszket, mint egy tizenhárom éves kamasz. A nagymenő Mr. Gentry ennyire meg van illetődve a gondolatra, hogy a híres-neves Mrs. Bradshaw-val ágyba bújjon? Ezt egy ilyen nagyvilági fiatalembertől igazán nem vártam volna. Egy férfi a maga korában egészen bizonyosan nem lehet már szűz. Mennyi is, huszonhárom?


  – Huszonnégy. – Nick a lelke mélyén majd belehalt, de jól tudta, semmiképpen nem képes elhitetni Gemmával, hogy tapasztalt férfi. Nagyokat nyelt, és nyíltan kimondta: – Soha nem csináltam még ilyet.


  Gemma vöröses szemöldökei a magasba szöktek.


  – Soha nem járt még bordélyházban?


  Nick kikényszerítette a szavakat égő torkából:


  – Soha nem szeretkeztem még nővel.


  Gemma arckifejezése mit sem változott, de Nick érezte rajta, hogy igencsak meglepődött. Hosszú, tapintatos szünet után aztán megkérdezte:


  – Akkor férfiakkal volt intim kapcsolatban?


  Nick tagadólag megrázta a fejét, és a mintás tapétát bámulta. A megsűrűsödött csöndet csak saját fülének ütemes zúgása törte meg.


  A madám kíváncsisága szinte tapintható lett. Fellépett a magas ágyhoz támasztott kis falépcsőn, és felült a matracra. Aztán lassan az oldalára ereszkedett, ernyedten, macskaszerűen. És a férfiúi nem iránti végtelen megértéssel csöndben és türelmesen várt.


  Nick próbált tárgyilagos lenni, de a hangja remegett.


  – Amikor tizennégy éves voltam, tíz hónapot kaptam egy börtönhajón.


  Nick rögtön látta Gemma arcán, hogy tökéletesen megértette. A börtönhajókon uralkodó áldatlan állapotok, a tény, hogy férfiakat és fiúkat összeláncolva egy nagy cellába zártak, nyílt titok volt.


  – A hajón lévő férfiak persze megpróbálták megerőszakolni, ugye? – szólalt meg Gemma. A hangja látszólag közömbösen csengett. – Sikerült valamelyiküknek?


  – Nem. De azóta… – Nick itt hosszú szünetet tartott. Még senkinek nem beszélt a múltjáról, mely annyira kísértette. A szorongásait nem volt könnyű szavakba önteni. – Nem bírom elviselni, ha hozzám érnek – mondta lassan. – Senkitől, semmilyen formában. Néha annyira akartam… – Itt újból szünetet tartott, és láthatólag keresgélte a szavakat. – Néha annyira akarok nőt magamnak, hogy majd beleőrülök. De úgy látszik, képtelen vagyok…


  Nick most zavarában végleg elhallgatott. Lehetetlennek tűnt elmagyarázni, hogy számára a szex, a fájdalom és a bűntudat karöltve járnak, hogy az az amúgy teljesen természetes dolog, a szeretkezés, olyan neki, mintha le kéne vetnie magát egy magas szikláról a mélybe. Egy másik ember érintése, bármily ártatlan volt is, rögtön arra késztette, hogy védekezzen.


  Ha Gemma akár rémülten, akár megértéssel, de drámaian reagál, Nick azonnal elmenekült volna. Ehelyett a madám elgondolkozva figyelte egy darabig, aztán kecses mozdulattal átvetette hosszú lábait az ágyon, és lecsusszant a padlóra. Megállt a férfi előtt, és elkezdte kigombolni a mellényét. Nick megmerevedett, de nem mozdult.


  – Biztos szokott fantáziálni – mondta Gemma. – Vannak képek, gondolatok, melyek felizgatják.


  Nick lélegzete szaporább és hevesebb lett, amint Gemma lerángatta róla a mellényt. Pajzán álomfoszlányok szaladtak át az agyán… buja gondolatok, melyek mindig felajzották, aztán ott maradt kínok között, az üres sötétségben. Igen, voltak fantáziái, víziói arról, hogy nők fekszenek alatta megkötözve, nyögve, lábukat szélesre tárva, ő pedig benyomul a combjuk közé. Hogy lenne képes ilyen szégyenteljes dolgokat bevallani! Gemma Bradshaw barna szemétől azonban ellenállhatatlan volt a kérés.


  – Akkor először én mondom el a magamét – ajánlotta fel a madám. – Szeretné hallani?


  Nick lassan bólintott, és ágyékában forróság áradt szét.


  – Az a fantáziaképem, hogy meztelenül állok egy férfiközönség előtt. – Gemma halkan és fojtott hangon folytatta. – Kiválasztok közülük egyet, amelyik a legjobban tetszik. Feljön hozzám a színpadra, és bármilyen szexuális kívánságomat teljesíti. Ezután kiválasztok egy másikat, aztán egy másikat, míg teljesen ki nem elégülök.


  Gemma kihúzta Nick ingét a nadrágjából. Nick áthúzta az inget a fején, és az átnedvesedett ruhadarabot a földre hajította. A farka fájdalmasan meredezett, miközben Gemma a mezítelen felsőtestét vizsgálgatta. A nő most megérintette a mellkasán a sűrű szőrzetet, mely sokkal sötétebb volt, mint a haja. Gemma elismerőleg hümmögött.


  – Kifejezetten izmos. Ezt szeretem. – Ujjaival az összekuszálódott szőrcsomók közé nyúlt, és megcirógatta alatta a felhevült bőrt. Nick ösztönösen hátrébb lépett. – Gemma ráérősen intett neki, hogy jöjjön csak vissza. – Ha szerelmeskedni akar, attól tartok, nem kerülheti el az érintést. Maradjon nyugton! – Azzal Nick nadrágjának felső gombjához nyúlt. – Most pedig mondja el, maga miről fantáziál!


  Nick a mennyezetet bámulta, a falat meg a bársonyfüggönnyel eltakart ablakokat, és bármit, csak ne kelljen néznie, ahogy Gemma kezei a dákójához érnek.


  – Én… én akarom uralni a helyzetet – mondta nyersen. – Elképzelem, hogy egy nőt az ágyhoz kötözök. Nem tud mozdulni, nem tud megérinteni… nem tudja megakadályozni, hogy azt tegyek vele, amit akarok.


  – Sok férfinak van ilyen fantáziája. – Gemma ujjpercei Nick megkeményedett farkának alsó felét súrolták, miközben kigombolta az utolsó gombokat is a nadrágján. Nick hirtelen elfelejtett levegőt venni. A madám közelebb hajolt hozzá, hogy lehelete felborzolta Nick mellkasán a bodor szőrzetet.


  – És mit csinál a nővel, mikor már megkötözte? – kérdezte suttogva.


  Nick izgalmában és zavarában elpirult.


  – Mindenhol megérintem. A számmal és az ujjaimmal… Elérem, hogy könyörögjön, tegyem magamévá. Végül sikítani fog. – Nicknek megfeszült az állkapcsa, és nyögött egyet, mikor Gemma hosszú, hűvös ujjai körbefonták a vesszejét, és kiszabadították a nadrágból. – Jézusom!


  – Hát – dorombolta Gemma, és gyakorlott ujjaival végigsimított Nick férfiasságán egészen a herékig, aztán fel a hatalmasra duzzadt makkig –, maga különös adottságokkal megáldott fiatalember!


  Nick behunyta a szemét, és szinte beleszédült a vad, érzéki gyönyörbe.


  – Tetszhet ez egy nőnek? – kérdezte bizonytalanul.


  Gemma folytatta a simogatást, miközben válaszolt.


  – Nem minden nőnek. Vannak, akik nem tudnának magukba fogadni egy férfit a maga méreteivel. De ezen segíthetünk. – Gemma most elengedte Nick hímvesszejét, és az éjjeliszekrényen fekvő nagy mahagónidobozhoz lépett. Felemelte a fedelét, és kutatni kezdett a tartalmában. – Vegye le a többi ruháját is! – mondta anélkül, hogy Nickre nézett volna.


  Nick bensejében vadul viaskodni kezdett egymással a vágy és a félelem. Végül a vágy győzött. Levette a ruháját, amitől aztán sebezhetőnek és fájóan felajzottnak érezte magát. Gemma megtalálta, amit keresett, megfordult, és valamit Nick felé dobott.


  Nick reflexszerűen elkapta a repülő tárgyat. Egy darabka kárminpiros bársonyból készült kötél volt.


  Zavartan figyelte, amint Gemma kioldja a hálóköntösét, és hagyja, hogy az a bokájára hulljon. Erőteljes, ruganyos testének minden porcikája feltárult Nick szeme előtt, a vibráló vörös színű szőrzettel az ágyéka környékén. Gemma felbujtó mosollyal mászott fel az ágyra, közben megmutatva gyönyörű, formás fenekét. Aztán a könyökére támaszkodva a bársonydarabkára mutatott, amit Nick a kezében tartott.


  – Azt hiszem, tudja, mit kell tennie most – mondta.


  Nick elámult és meg is hökkent, hogy Mrs. Bradshaw tökéletesen védtelenné teszi magát egy idegennel szemben.


  – Megbízik bennem annyira, hogy ezt megengedi?


  Gemma hangja egészen halkan szólt.


  – Mindkettőnknek meg kell bíznia a másikban, nem igaz?


  Nick az ágyra térdelt. Remegett a keze, mikor összekötözte Gemma két kezét a csuklójánál fogva, és az ágy fejéhez rögzítette őket. Gemma karcsú teste tökéletesen ki volt szolgáltatva neki. Fölébe mászott, lehajtotta a fejét, és szájon csókolta.


  – Hogy tehetnék a kedvére? – kérdezte suttogva.


  – Tegyen először a maga kedvére! – És Gemma a nyelvével lágyan, selymesen megérintette Nick alsó ajkát. – Aztán majd foglalkozhat az én igényeimmel is.


  Nick lassú kalandozásra indult Gemma testén. Szorongása teljesen feloldódott valami tüzes áradatban. Elöntötte a kéjvágy, mikor olyan helyeket fedezett fel, melyek érintésekor Gemma megvonaglott… az a kis üreg az álla alatt, könyökének a belső oldala, mellének lágy, alsó régiói. Nick simogatta, ízlelgette, harapdálta Gemma bőrét, és a nő lágyságától, nőies illatától teljesen megrészegedett. Végül, mikor vágya már elviselhetetlen magasságokba csapott, leereszkedett Gemma combjai közé, és benyomult a meleg, nedves mélységbe, ami után olyan nagyon sóvárgott. Kimondhatatlan szégyenére már a behatoláskor elélvezett, mielőtt még kielégíthette volna Gemmát. Nick egész teste megremegett a kibírhatatlan gyönyörtől, aztán Gemma lángoló hajzuhatagába fúrta az arcát, és hangosan zihált.


  Mikor túl volt rajta, Gemma megkötözött keze után nyúlt. Kioldotta a kötést, az oldalára fordult, el tőle, és üres tekintettel bámulni kezdte az árnyakat a falon. Valósággal szédült a megkönnyebbüléstől. Valamilyen kideríthetetlen oknál fogva szúrást érzett a szeme sarkában, és szorosan be is hunyta, hogy visszaszorítsa az utálatos könnyek áradatát.


  Gemma megmozdult a háta mögött, és kezét gyengéden Nick mezítelen csípőjére tette. Ajkával gerincoszlopa felső részét cirógatta, amitől Nick hátán borzongás futott végig, le egészen az ágyékáig.


  – Ígéretes tehetség vagy – suttogta Gemma. – Kár lenne az adottságaidat veszni hagyni. Különleges ajánlatom van a számodra: gyere el hozzám időről időre, és megosztom veled, amit tudok. Nagyon sok mindenre megtanítalak. Nem kell fizetni sem… néha azért hozhatsz valami ajándékot! – Mikor Nick nem mozdult, Gemma gyengéden beleharapott Nick tarkójába. – Ha befejeztem az okításod, nem lesz olyan nő a világon, aki képes volna neked ellenállni. Na, mit szólsz hozzá?


  Nick megfordult, és Gemmát a matrachoz nyomva lenézett a nő mosolygó arcára.


  – Kész vagyok az első leckére – mondta, és száját Gemma szájára tapasztotta.


  1. fejezet


  Három évvel később


  Ahogy azt már jó ideje megszokta, Nick kopogás nélkül lépett be Gemma privát lakásába. Vasárnap délután volt, ilyenkor találkoztak, majdnem minden héten. Mostanra a hely ismerős illata – a bőr és az alkohol szaga, az enyhe virágillat – bőven elég volt, hogy testében felébredjen a vágy, ami ma különösen erős volt, mert a munkája miatt már két hete nem találkozhatott Gemmával.


  Az első együtt töltött éjszaka óta Nick ellenkezés nélkül betartotta a Gemma állította szabályokat. Nem is volt más választása, ha látni akarta őt. Bizonyos értelemben barátok voltak, de kapcsolatuk kimerült a puszta fizikai érintkezésben. Gemma semmiféle érdeklődést nem mutatott az iránt, mit érez Nick a szíve mélyén, és hogy egyáltalán érez-e valamit. Kedves nő volt, de azon ritka alkalmakkor, mikor Nick puhatolózásképpen a felszínes dolgokon túl másról is beszélni kezdett, azonnal leállította. Lehet, hogy ez így van jól, gondolta Nick később. Nem kívánta Gemmát beavatni fertelmes múltja részleteibe, se érzelmeinek kusza összevisszaságába.


  Így aztán hetente egyszer együtt voltak az ágyban, a titkaikat megőrizték magukban. A tanító és lelkes tanítványa. Gemma aranytapétás hálószobájának hívogató rejtekében Nick többet megtanult a szeretkezésről, mint azt valaha el tudta volna képzelni. Szert tett arra a képességre, hogy értékelni tudja a női szexualitást, ami csak kevés férfi sajátja… hogy megismerje a nő gyönyörérzetének bonyolult mivoltát, a különböző módokat, amivel felkeltheti és kielégítheti a nő vágyát. Megtanulta gyengéden, ugyanakkor erőteljesen használni az ujjait, a nyelvét, a fogait, az ajkát és a péniszét. De mindenekfelett fegyelmet tanult, azt, hogy türelemmel és fantáziával azt is el tudja érni, hogy a tapasztalt Mrs. Bradshaw artikulálatlan hangon kiáltozni kezdjen. Tudta, hogyan kell egy nőt az eksztázis állapotában tartani órákon keresztül. Azt is, hogyan tud kielégíteni egy nőt pusztán azzal, hogy a szájával a mellbimbóját izgatja, vagy alig-alig hozzáérve simogatja alul.


  Legutóbb Gemma rávette, hogy próbálja meg eljuttatni az orgazmushoz anélkül, hogy egyáltalán hozzáérne. Nick tíz percen keresztül suttogott a fülébe, és egyre plasztikusabb erotikus képeket festett le neki, míg Gemma a végén elpirult, és remegni kezdett.


  Nick most Gemma kívánatos testére gondolt, és elöntötte a forróság. Így lépett be a fogadószobába. De rögtön meg is torpant, mikor a bársonypárnás széken ülve egy szőke fiatalembert pillantott meg, akin nem volt más ruhadarab, csak egy bordó köntös. Ugyanaz, ismert rá Nick, mint amit ő viselt mindig, mikor Gemmánál járt.


  Gemma nem ígérte neki, hogy hű lesz hozzá, és Nicknek nem is nagyon voltak illúziói afelől, hogy az elmúlt három évben ő lett volna Gemma egyetlen szeretője. Mégis meghökkent, amikor egy idegen férfit látott a fogadószobában, és megérezte a szex összetéveszthetetlen illatát a levegőben.


  Mikor az idegen észrevette Nicket, elpirult, és kiegyenesedett a székben. Zömök, fehér bőrű fiatalember volt, és még volt benne annyi ártatlanság, hogy egy ilyen helyzetben zavarba jöjjön.


  Gemma lépett ki a hálóból egy átlátszó, zöld neglizsében, mely alig takarta el rózsaszínes-barnás mellbimbóinak körvonalát. Mikor meglátta Nicket, elmosolyodott, és egyáltalán nem tűnt úgy, mintha zavarban lenne váratlan feltűnése miatt.


  – Ó, drágám! – duruzsolta éppoly barátságosan és lágyan, mint mindig. Talán nem pontosan így akarta bemutatni Nicknek újdonsült „barátját”, de a helyzet láthatólag nem hozta zavarba.


  A szőke férfi felé fordult, és halkan azt mondta neki:


  – Várj meg a hálószobában!


  A férfi bódult pillantást vetett rá, és engedelmeskedett.


  Nick nézte, ahogy a fiatalember eltűnik a másik szobában, és ez eszébe juttatta három évvel azelőtti önmagát, mikor még ő is zöldfülű volt, és vágytól égve teljesen elvarázsolódott Gemma érzékiségétől.


  A nő felemelte kecses kezét, és megsimogatta Nick sötét haját.


  – Nem is vártam, hogy ilyen hamar visszatérsz a nyomozásból – mondta, és a bosszankodásnak nyoma sem volt a hangjában. – Amint látod, épp szórakoztatom az új felfedezettemet.


  – Azt, aki a helyembe lép. – Nick ezt inkább mondta, mint kérdezte, és eluralkodott rajta az elhagyottság érzete.


  – Igen – mondta szelíden Gemma. – Már nincs szükséged az instrukcióimra. Most, hogy mindent megtanítottam neked, amit tudok, csak idő kérdése lett volna, hogy a mi kis barátságunk kiüresedjen. Jobb akkor véget vetni neki, amikor még élvezetet jelent.


  Nicknek meglepően nehezére esett válaszolni:


  – Én még mindig kívánlak.


  – Csak mert ismerős és elérhető vagyok. – Gemma kedvesen mosolyogva közelebb hajolt hozzá, és megcsókolta az arcát. – Ne légy gyáva, kedvesem! Itt az ideje, hogy találj valaki mást.


  – Senki nem érhet a nyomodba! – felelte Nick morcosan.


  Ezért a megjegyzésért egy incselkedő kacagás és egy újabb csók lett a jutalma.


  – Ez azt mutatja, hogy még sokat kell tanulnod. – És Gemma tiszta, barna szemeiben gonosz mosoly villant. – Menj, és keress egy olyan nőt, aki érdemes a tehetségedre! Vidd ágyba! Érd el, hogy beléd szeressen! Életében egyszer mindenkinek meg kell tapasztalnia, mi a szerelem!


  Nick sértődötten nézett rá.


  – Na, ez az, amire aztán rohadtul nincs szükségem! – közölte Gemmával, mire az újból elnevette magát.


  Gemma hátrébb lépett, és fesztelenül kioldotta a haját, majd megrázta szabaddá tett fürtjeit.


  – Semmi isten veled! – mondta, és a szék mellett álló asztalkára helyezte a csatokat. – Jobb szeretem azt mondani: au revoir. Most pedig, ha megengeded, vár a tanítványom. Igyál valamit, mielőtt elmész.


  Nick leforrázva állt, és mozdulni sem bírt, mialatt Gemma besuhant a hálószobába, és becsukta maga mögött az ajtót.


  – Jézusom! – mormolta maga elé. Hitetlenkedő nevetés hagyta el az ajkát a gondolatra, hogy csak így faképnél hagyták, azok után, amiket együtt megéltek. Ennek ellenére nem érzett haragot. Gemma túlságosan nagylelkű és kedves volt hozzá. Csak hálát érzett iránta.


  Menj, és keress egy másik nőt!, visszhangzott benne a mondat. Ez lehetetlen vállalkozásnak tűnt. Ó, pedig voltak nők mindenütt – jól neveltek, közönségesek, kövérek és hajlott hátúak, feketék, szőkék, magasak és alacsonyak –, és ő mindegyikükben talált valami csodálnivalót. Ám Gemma volt az egyetlen közöttük, akivel szabadjára merte engedni a szexualitását. Elképzelni se tudta, milyen lenne egy másik nővel.


  Érje el, hogy belészeressenek? Nick keserűen elmosolyodott. Most gondolta csak végig, Gemmának mennyire nincs fogalma arról, miről beszél. Egy nő sem tudná őt szeretni… és ha valamelyik mégis megszeretné, hát az a nő lenne a világ legnagyobb bolondja.


  2. fejezet


  


  


  


  Itt van. Nick biztos volt benne.


  Figyelmesen vizsgálgatta a Stony Cross Park mögötti kertben gyülekező vendégeket. Keze a nadrágzsebébe tévedt, és rátalált a miniatűr dobozkára, melyben Charlotte Howard arcképe lapult. Hüvelykujjával lassan végigsimított a dobozka fényes, díszített felületén, miközben továbbra is a társaságot nézte.


  A két hónapja tartó nyomozás Charlotte után most Hampshire-be vezette, hangákkal benőtt dombok, ősöreg, vadászatra csábító erdők és álnok, lápos völgyek vidékére. A nyugati megye gazdag volt, húsz mezővárosa dúskált a gyapjúban, faanyagban, tejtermékekben, mézben és sonkában. Hampshire híres birtokai közül Stony Crosst tartották a legelőkelőbbnek. A kastély és a hozzá tartozó tavacska az Itchen folyó termékeny völgyében húzódott meg. Nem is rossz hely a rejtőzködésre, gondolta Nick gúnyos mosollyal. Ha a gyanúja beigazolódik, Charlotte állást kapott Westcliff gróf házában a gróf anyjának társalkodónőjeként.


  Nick, mialatt Charlotte után nyomozott, mindent megtudott róla, amit csak lehetett. Próbálta megérteni, hogy érez és hogy gondolkodik, és milyennek látják mások. Érdekes módon Charlotte-ot a családja és a barátai annyira különbözőképpen írták le, hogy Nick már-már kételkedni kezdett, egyáltalán ugyanarról a lányról beszélnek-e.


  A szülei szemében Charlotte engedelmes lány volt, aki igyekezett a kedvükben járni, és nem viselte el, ha csalódást okoz. Az eltűnése teljesen meghökkentette őket, merthogy azt hitték, Charlotte már belenyugodott a sorsába, hogy Lord Radnor felesége legyen. Charlotte gyermekkora óta tudta, hogy a család jövője múlik ezen. A Howard házaspár lepaktált az ördöggel, lányuk jövőjét adták Radnor pénzügyi támogatásáért cserébe. Már egy évtizede élvezték a lord pártfogásának előnyeit. De amint eljött az ideje, hogy az ördög megkapja jussát, Charlotte elmenekült. A Howard házaspár világosan közölte Nickkel, mindenáron meg kell találnia Charlotte-ot, hogy haladéktalanul átadja Lord Radnornak. Nem értették, mi késztette a lányukat a szökésre, hiszen szent meggyőződésük volt, hogy Lady Radnorként nagyon jó sora lenne.


  Charlotte ezek szerint nem osztotta ezt a véleményt. A felső tízezer közkedvelt bentlakásos iskolájából, Maidstone-ból való barátnői – akik nagy része azóta már férjhez ment – kelletlenül úgy nyilatkoztak a lányról, mint akinek egyre elviselhetetlenebb volt az, hogy Radnor felügyeli életének minden aspektusát. Az iskola vezetői, mivel továbbra is meg akarták nyerni Radnor gáláns anyagi támogatását, boldogan teljesítették kívánságait. Charlotte órabeosztása mindenkiétől különbözött. Radnor választotta ki számára, milyen tárgyakat tanuljon. Azt is előírta, hogy egy órával korábban térjen nyugovóra, mint a többiek. Sőt még azt is meghatározta, mit és mennyit ehet, miután az egyik alkalommal, mikor Charlotte hazalátogatott, felfedezte, hogy a lány felszedett néhány kilót, és úgy találta, karcsúsodnia kell.


  Nick megértette Charlotte lázadását, de rokonszenvet nem érzett iránta. Senki iránt nem érzett szimpátiát. Már rég elfogadta az élet igazságtalanságait és a sors kegyetlenségét, amit senki nem képes örök időkre elkerülni. Egy iskolás lány gyötrelmei sehol nem voltak ahhoz a szenvedéshez képest, amit ő életében látott és megtapasztalt. Semmi lelkifurdalása nem lesz, ha Charlotte-ot visszaszolgáltatja Radnornak, szépen felmarkolja a maradék fizetséget, és a szerencsétlen menyasszony ügyét maradéktalanul kiveri a fejéből.


  Tekintete ide-oda pásztázott a parkban, de Charlotte-nak egyelőre nyomát sem lehetett látni. A hatalmas házban több mint harminc család gyűlt össze, mindegyik a csaknem egy hónapig tartó vendégeskedés meghívottja. Az évente megrendezett esemény házigazdája Lord Westcliff volt. Napközben vadásztak, célba lőttek, szabadtéri sportokat űztek, és minden este volt valami program, úgymint éneklés zongorakísérettel vagy tánc.


  Bár a sokak által oly hőn áhított meghíváshoz Stony Cross Parkba szinte lehetetlen volt hozzájutni, Nicknek a sógora, Sir Ross Cannon közbenjárásával mégis sikerült. Nick elhatározta, hogy az unott arisztokratát fogja alakítani, aki ezzel a pár hetes vidéki látogatással egy kis felfrissülésre vágyik. Sir Ross kérésére Westcliff grófja el is küldte a meghívót, miközben fogalma sem volt, hogy Nick a Bow Street-i detektívek egyike, aki egy szökött menyasszony után nyomoz.


  Csak úgy csillogtak-villogtak a hölgyek ékszerei a tölgyfák ágairól lógó millió kis lámpa fényénél. Nick szája szegletében gunyoros mosoly bujkált, mikor arra gondolt, milyen könnyű is volna megszabadítani ezeket a palimadárkákat a kincseiktől. Nem is olyan rég még ő is pontosan ezt tette volna. Jobb tolvaj volt, mint amilyen magándetektív. De most már a Bow Streeten dolgozott, és a becsületest kellett adnia.


  – Lord Sydney! – Egy férfi hangja zökkentette ki a gondolataiból, és mikor Nick hátrafordult, Marcusszal, azaz Lord Westcliffel találta magát szemközt. A gróf külseje igen figyelemreméltó volt. Bár testmagassága az átlagostól nem tért el, felsőteste széles és rettentő izmos volt, és ez az erőteljes alkat már-már bikaszerűvé tette. Vonásai durvák és kemények voltak, ferde vágású, fekete szemei mélyen ültek sötétre barnult arcán.


  Westcliff semmiben nem hasonlított a karcsú, világos bőrű arisztokratákra, akik a társadalom legfelső köreihez tartoztak. Ha nem elegáns estélyi ruhában van, bárki azt hihette volna róla, hogy dokkmunkás vagy utazó ügynök. Pedig Westcliffben kétségtelenül kék vér folydogált. Ő volt az egyik legősibb grófság örököse, a címet elődjei még 1300-ban kapták meg. Furcsa, de azt beszélték, hogy a gróf nem valami lelkes híve a monarchiának, sőt még az örökletes kiváltságoknak sem, mivel abban hisz, hogy egyetlen embernek sem szabadna távol maradnia a mindennapi élet gondjaitól és gyötrelmeitől.


  Westcliff jól felismerhető karcos hangján folytatta:


  – Isten hozta Stony Crossban, Sydney!


  Nick enyhe főhajtással felelte:


  – Köszönöm lordságodnak!


  A gróf nyílt bizalmatlansággal vizsgálgatta Nick arcát.


  – A patrónusa, Sir Ross azt mondja, maga unalomtól szenved. – A hangszínéből kitűnt, hogy nem igazán elnéző azokkal a gazdag emberekkel szemben, akik elviselhetetlen unalomról panaszkodnak.


  Nick sem volt velük elnéző. Belül nagyon bosszantotta, hogy kedvetlenséget kell színlelnie, de ez is része volt a megtévesztésnek.


  – Így van – felelte hát világfájdalmas arccal. – Őrjítő állapot. Határozottan melankolikus lettem. Azt a tanácsot kaptam, hogy próbáljam meg a levegőváltozást, talán jót tesz.


  A gróf ajkát rosszalló dünnyögésféle hagyta el.


  – Van egy kitűnő ötletem az unalom ellen: egyszerűen adja át magát valami hasznos tevékenységnek!


  – Arra gondol netán, hogy dolgozzak? – Nick helytelenítő kifejezést öltött magára. – Ez valaki másnak talán megfelelő orvosság volna. Az én kedvetlenségem azonban a pihenés és a szórakozás nagy gonddal összeállított elegyét igényli.


  Westcliff sötét szemében megvetés villant.


  – Törekedni fogunk arra, hogy mindkettőben kielégítő mértékben része lehessen nálunk.


  – Örömmel nézek elébe – mormolta Nick, vigyázva, hogy tiszta kiejtéssel beszéljen. Igaz, hogy egy vikomt fia volt, de a londoni alvilágban töltött sok-sok év alatt szert tett egyfajta, az alsóbb néprétegekre jellemző akcentusra, ami a szóvégeken és az ostoba lágysággal ejtett mássalhangzókban volt leginkább tetten érhető.


  – Westcliff! Most leginkább az szolgálna megelégedésemre, ha ihatnék valamit és találnék egy vidám és csábos társalkodónőt.


  – Van egy kivételesen jó Loungeville Armagnacom – mormogta a gróf, és láthatólag örült, hogy így megszabadulhat Nicktől.


  – Azt nagyon szívesen venném!


  – Nagyszerű! Akkor mindjárt kerítek egy szolgálót, aki hoz magának egy pohárral. – Azzal Westcliff sarkon fordult és megindult.


  – És a társalkodónő? – kérdezte Nick, és elfojtott egy mosolyt, mikor látta, hogy a férfi háta megmerevedik.


  – Arról már saját magának kell gondoskodnia, Sydney!


  Amint a gróf elhagyta a teraszt, Nick megengedett magának egy gyors vigyort. Eddig nagy sikerrel adta az unott és elkényeztetett fiatal arisztokratát. A grófot minden várakozást felülmúlóan sikerült felbosszantania. Igazából kedvelte ezt a Westcliffet, mivel ugyanazt a kemény akaratot és cinikusságot vélte benne felfedezni, ami neki is sajátja volt.


  Nick elgondolkozva lesétált a teraszról, ki a parkba, melyben egyaránt volt nyílt terep és eldugott hely, számtalan lehetőséget kínálva a bizalmas légyottokra. A levegő hanga és fenyőmirtusz illatát hordozta. Közeledtére egy nagy kalitkába zárt, díszes madársereg hangosan csiripelni kezdett. A legtöbb embernek ez szívderítő lárma lett volna, Nick azonban a szüntelen trillákban kétségbeesést vélt felfedezni, és már-már kísértésbe esett, hogy kinyissa a kalicka ajtaját, és szabadon engedje a szerencsétlen teremtményeket. Semmire nem ment volna vele, mivel a madárkáknak levagdosták a szárnyaikat. A folyóparti terasznál állt meg, és az Itchen folyó sötéten csillogó vonalát nézte, meg a holdvilágot, amint átszüremlik a fűzfák hajladozó ágai és a tölgy-, meg bükkfák sűrű lombozata között.


  Későre járt. Charlotte talán már a házban van. Nick óvatosan körbenézett, majd elsétált a kastély oldalához, mely mézszínű kőből épült, és négy torony szegélyezte, ezek mindegyike hat emelet magasságba szökött fel. A kastéllyal szemben egy kimondottan nagy udvar állt, istállókkal, mosodával és alacsony épületekkel a szolgáknak. Az istállók homlokzatán megjelent az udvaron átellenben álló főépület kápolnájának motívuma.


  Nicket elbűvölte a pazar istállók látványa, még soha életében nem látott ehhez foghatót. Belépett az egyik árkádos átjárón, és egy zárt udvarban találta magát, mely telis-tele volt csillogó lószerszámokkal. A levegőben kellemesen keveredett a lovak, a széna, a bőr és a fényezőszerek illata. Az udvar hátsó részében egy márványból készült kút állt a lovak számára, és mindkét oldalon több, egymástól elválasztott állás sorakozott. Nick hangtalan, könnyed léptekkel haladt a kővel kirakott padlón, úgy, mint bármelyik Bow Street-i detektív. Ám akármilyen csendes volt is, lépteire a lovak felhorkantak és mozgolódni kezdtek. Nick kinézett az árkád oszlopai között, és felfedezte a szép sorban elhelyezkedő állásokat, melyekben vagy hatvan ló toporgott.


  Úgy tűnt, az istállók az állatoktól eltekintve üresek, és Nick gyorsan ki is surrant a nyugati bejáraton keresztül. Ott azonnal egy közel két méter magas, ősrégi kőfallal találta magát szemközt. Kétségtelenül azért építették oda, nehogy a figyelmetlen látogatók lezuhanjanak a folyópartra néző meredek szirtről. Nick hirtelen megtorpant. Ugyanis egészen meglepő látvány tárult elé. A fal tetején egy alacsony, törékeny alak állt. Egy nő volt, olyan mozdulatlan, hogy az ember azt hihette volna, valami szobor. De egy fuvallat meglibbentette a szoknyáját, és kioldott egy fakószőke fürtöt lazán összefogott kontyából.


  Tekintetét a nőre függesztve Nick álmélkodva lépett közelebb.


  Csak egy kötözni való bolond egyensúlyozhat egy ilyen egyenetlen fal tetején, mikor biztos halál vár rá, ha egy kicsit is elveszíti az egyensúlyát. A nő azonban mintha nem lett volna tisztában a veszéllyel, amit az előtte tátongó mélység hordozott magában. Fejét olyan szögben tartotta, amiből jól látszott, hogy egyenesen maga elé mered, és az éjszakai horizontot nézi. Mi az isten haragját csinál ez a nő itt? Két éve Nick látott egy férfit, aki pont ilyen különös, nyugalmi helyzetben állt, mielőtt levetette magát a Temze egyik hídjáról.


  Amint Nick tekintete végigsiklott az alakján, észrevette, hogy a nő szoknyájának szegélye becsípődött a sarka alá. Ez azonnali cselekvésre sarkallta. Néhány nesztelen lépéssel a falnál termett, és könnyedén, hangtalanul felkapaszkodott rá.


  A nő nem vette észre, hogy közeledik, csak mikor Nick már majdnem elérte. Akkor megpördült, és Nick látta, hogy fekete szeme villan egyet, amint fordultában elveszíti az egyensúlyát. Nick megragadta, mielőtt még leeshetett volna, és szorosan a mellkasához vonta, karját a nő melle alatt tartva. Ez az egyszerű mozdulat, ahogy a nő teste az övéhez simult, különös elégedettséggel töltötte el. Mint amikor egy kirakós játék darabja hirtelen a helyére pattan. A nő halkan felkiáltott, és ösztönösen a férfi karjába kapaszkodott. Az elszabadult, finom szálú szőke hajfürtöt Nick arcába fújta a szél, orrlyukai megteltek a nő bőrének friss, enyhén sós illatával. Ettől megnedvesedtek az ajkai. Nick nagyon meglepődött, hogy ilyen erős hatást vált ki belőle ez a nőszemély. Még soha nem tapasztalt ilyen azonnali zsigeri reakciót. Legszívesebben leugrott volna a falról és magával hurcolta volna, mint az erdőben vadászó farkas, aki egy eldugott helyen egymaga kebelezi be zsákmányát.


  A nő megmerevedett Nick ölelésében, és csak úgy kapkodta a levegőt.


  – Engedjen el! – kiáltotta, és megpróbálta szétfeszíteni a férfi karját. – Mi az ördögnek művelte ezt?


  – Leesett volna innét.


  – Nem estem volna le! Tökéletes biztonságban voltam, amíg maga ide nem jött és nem lökött meg…


  – A sarka beakadt a szoknyája alá.


  A nő óvatosan megmozdult, felemelte a lábát, és megállapította, hogy a férfinak igaza van.


  – Tényleg – mondta gyorsan.


  Nick már minden elképzelhető helyzetből mentett meg embereket, és hozzá volt szokva a hálának legalább színlelt megnyilvánulásaihoz.


  – Nem is köszöni meg nekem, hogy megmentettem az életét?


  – Kitűnőek a reflexeim. Meg tudtam volna menteni magam.


  Nick hitetlenkedve nevetett fel, bosszankodott is, meg el is képedt a nő makacsságán.


  – Ha én nem vagyok itt, kitörte volna azt a vékony nyakacskáját!


  – Biztosíthatom, uram, hogy ez az úgynevezett életmentés teljesen felesleges volt, de mivel annyira nyilvánvaló, hogy ragaszkodik hozzá, ezért… megköszönöm. Most pedig vegye le rólam a kezét! – Hangszíne elárulta, hogy szavai mögött semmiféle elismerés nincsen.


  Nick elvigyorodott, nagyra értékelte, hogy a nő ilyen vakmerő módon viselkedik, miközben a szíve hevesen ver az ő csuklója alatt. Óvatosan engedett a szorításból, majd lépésről lépésre segített neki megfordulni. A nő egyszer kissé megingott, és félelmében ösztönösen Nick kabátujjába kapaszkodott.


  – Elkapom, ne féljen! – mondta neki Nick határozottan.


  A nő felnézett rá, és mindketten megmerevedtek, amikor a pillantásuk találkozott. Nick elfelejtette azt is, hogy fal van a lába alatt. Úgy tűnt, mintha lebegnének a kékes holdfényben, ami mindent olyan valószerűtlenné tett. Nicket villámcsapásként érte a felismerés. Hihetetlen volt, de azokat a vonásokat látta maga előtt, melyek szinte már ismerősebbek voltak neki a sajátjainál.


  Charlotte!


  – Elkapom – ismételte Nick egy halvány mosoly kíséretében.


  3. fejezet


  


  


  


  – Üljön le! – mondta az idegen Lottie-nak, majd hatalmas kezével átfogta a vállát, és lefelé nyomta. Lottie óvatosan engedelmeskedett, és leereszkedett a falra. A lábai a levegőben lógtak. A férfi leszökkent a földre, könnyedén landolt a kétméteres magasságból is. Feltartotta a karját. Lottie egy pillanatig habozott. Mintha jéghideg ököl szorítaná össze a szívét, ösztönei azt súgták, ne ugorjon az ismeretlen karjaiba, aki úgy áll ott, mint egy ragadozó, aki a zsákmányára vár.


  – Jöjjön! – suttogta az ismeretlen. A holdfényben meg-megvillant kék szeme.


  Lottie húzódozott ugyan, de azért kitárt karokkal előrehajolt. Amint ellökte magát a kőfalról, keze megállapodott a férfi vállán, aki átfogta a derekát. Aztán olyan játszi könnyedséggel eresztette le a földre, ami óriási fizikai erőről árulkodott. Kezét még egy darabig Lottie derekán nyugtatta, míg a lány teljesen meg nem találta az egyensúlyát, aztán eresztette csak el.


  Most, hogy a földön álltak, Lottie elámult a férfi méretein. Az idegen szokatlanul magas és széles vállú volt, keze-lába hatalmas. Bár öltözékén nem lehetett kivetnivalót találni – öltönyén a legújabb divat szerinti széles hajtóka, a nadrágja bőre szabva, sötét haja túlságosan rövidre volt nyírva, az arca pedig teljesen szőrtelen. Ez szokatlan volt Stony Cross Park elegáns vendégserege körében. A divatos úriembereknek az ingnyakukig ért a hajuk, és pofaszakállt meg bajuszt viseltek. Ennek a férfinak az arcán viszont még egy kis kecskeszakáll sem díszelgett, ami oldotta volna arcélének kérlelhetetlen vonalát.


  Nick a fal irányába biccentett.


  – Miért ácsorgott odafent?


  Egy ideig Lottie képtelen volt megszólalni, mivel Nick jóképű fizimiskáját nézegette. A természet nagylelkűen bánt ezzel a férfival, és határozott, hercegi vonásokkal áldotta meg, ezenkívül olyan intenzív kék szemmel, mint a sötét éjszaka. És a tekintetében felvillanó cinizmus elbűvölő kontrasztot képezett a vastag szája szegletében bujkáló bolondosságával. Körülbelül harmincévesnek tűnt – az a kor, amikor egy fiatalember végleg lenyesegeti az éretlenség utolsó vadhajtásait is, és érett férfi válik belőle. Nem kétséges, hogy bármilyen korú is egy nő, azonnal a bűvkörébe kerül.


  Lottie, miután összeszedte egy kicsit magát, így felelt neki:


  – Élvezem a kilátást.


  – Egy ablak biztonságából is élvezhetné ugyanezt a látványt.


  Lottie ajkán halvány mosoly jelent meg.


  – A látvány sokkal élvezetesebb, ha van némi veszély is benne.


  Nick erre elmosolyodott, mivel rögtön megértette, mire gondol Lottie. Zsivány mosolya annyira elragadó volt, hogy Lottie úgy érezte, mindjárt megáll a szívverése. Nem volt képes levenni a férfiról a szemét. Úgy tűnt neki, mintha lenne valami fontos, kimondatlan dolog a levegőben, mintha már találkoztak volna ők ketten, csak épp nem emlékszik, hol és mikor.


  – Ki maga, uram? – kérdezte.


  – Nem láttam itt korábban.


  – Talán én vagyok a maga őrangyala.


  – Nem éppen úgy néz ki, mint egy angyal – válaszolta Lottie, mire Nick elnevette magát.


  Aztán meghajolt és bemutatkozott.


  – Lord Sydney, szolgálatára.


  Lottie pukedlizett egyet.


  – Miss Miller. A grófnő társalkodónője vagyok. – Aztán nyíltan gyanakvó pillantással azt mondta: – Lord Westcliff partijának vendéglistája mindig eléggé exkluzív. Hogy kapott meghívást?


  – A gróf volt olyan kedves és egy közös barátunk kérésére felajánlotta vendégszeretetét.


  – Vadászni jött? – kérdezte Lottie. – Ezért van itt?


  – Igen – felelte Nick enyhe zavarral, majd ironikus felhanggal. – Vadászni.


  A szabadtéri összejövetel irányából zene csendült fel, mire mindketten a hátsó park irányába fordultak.


  – A lovakat jöttem megnézni – mondta Sydney. – Bocsásson meg, ha magányában megzavartam.


  – Vissza kíván térni a partira?


  Nick sötét szemöldöke pajkos-kihívóan szökött a magasba.


  – És maga, visszamászik arra a falra, ha én visszamegyek?


  Te jó ég, micsoda pazarlás! Hogy egy férfi ennyire sármos legyen! Lottie szája körül visszafoghatatlan mosoly bujkált.


  – Nem, ma már nem, kedves uram.


  – Akkor engedje meg, hogy visszakísérjem a házba!


  Lottie nem ellenkezett, és Nick melléje lépett.


  Egyáltalán nem volt szokatlan dolog, hogy az ember ilyenfajta férfiba ütközzön Stony Cross Parkban. Sokszor egy pennyt sem lehetett leejteni, úgy nyüzsögtek itt a kisportolt, szórakozni vágyó férfiak. Az elmúlt két év során sokuk megkörnyékezte Lottie-t. De ez a férfi valahogy különbözött tőlük. Nem volt meg benne az a könnyedség, az a céltalanság, ami a többi idelátogató arisztokratában. Lottie megérezte a Nick álarca mögött megbúvó könyörtelenséget. Nem érezte magát teljes biztonságban mellette. Furcsa módon mégis nagy vágyat érzett, hogy közelebb vonzza magához, hogy újra mosolyt csaljon ki belőle.


  – Úgy tűnik nekem, maga nem fél a magasságoktól, Miss Miller – jegyezte meg Nick.


  – Semmitől sem félek – felelte Lottie magabiztosan.


  – Mindenki fél valamitől.


  – Ó! – Lottie kérdő pillantást vetett Nickre. – Mitől félhet egy olyan férfi, mint maga?


  Legnagyobb meglepetésére Lord Sydney egészen komolyan azt mondta: – Nem kedvelem a zárt helyiségeket.


  A hangszínében megbúvó megfontoltságtól Lottie-nak hevesebben kezdett verni a szíve. Micsoda ellenállhatatlan hang! Érdesen mély, mintha most ébredt volna valami mély álomból. Ez a hang összesűrűsödött Lottie gerincoszlopának tetején, és forró mézként csurgott alá a csigolyáin.


  – Én sem – vallotta be.


  A déli torony ajtajánál álltak meg, ahol a magasabb rangú szolgáknak volt a szállása, köztük Lottie-é is. Az ablakok meg-megcsillanó üvegén keresztül fény szűrődött ki a kavicsos utakra. Lottie most látta csak, hogy Lord Sydney haja nem is fekete, hanem barna. Méghozzá telt melegbarna, és a rövid, fénylő tincsek a juharfaszíntől kezdve a cobolyprém feketeségén át mindenféle árnyalatban játszottak. Meg szerette volna érinteni a férfi haját, és érezni, ahogy a hajszálak átsiklanak az ujjai közt. Ez a hirtelen támadt sóvárgás összezavarta.


  Hátralépett kicsit, és sajnálkozó mosollyal mondta:


  – Isten vele, uram! És köszönöm, hogy elkísért!


  – Várjon! – felelte Nick némi sürgetéssel a hangjában. – Láthatom még valamikor, Miss Miller?


  – Nem, uram. Attól tartok, az időmet teljesen lefoglalja az özvegy grófnéval való együttlét.


  Ezek a szavak azonban nem tántorították el Nicket – ezt Lottie jól látta a szemében.


  – Miss Miller…


  – Isten vele! – ismételte meg Lottie lágyan. – Kívánom, hogy érezze magát nagyon jól, uram! – Azzal gyorsan bement az épületbe, és közben érezte, hogy nem sok kell hozzá, és elgyöngíti a férfi tekintete.


  Amint beért a szobájába, bezárta az ajtót, és nagyot sóhajtott. Mióta Stony Cross Parkban volt, már sokszor megkörnyékezték a férfi vendégek, és hevesen udvaroltak neki. De ma estig egyikük sem tudta kísértésbe ejteni, nem számított, milyen jóképű vagy művelt. A Lord Radnorral kapcsolatos tapasztalatai után nem is akart többé férfit látni.


  Ha Radnor kedves lett volna, és nem számító, ha megengedő, és nem domináns, akkor Lottie talán képes lett volna beletörődni a házasságba. Ám Radnor szándékai kezdettől fogva egészen egyértelműek voltak. Lottie életének minden egyes részletét uralni akarta. Le akarta rombolni azt a személyiséget, aki volt, és a saját képére akarta formálni. Hozzámenni – rosszabb lett volna a halálnál.


  Lottie szülei egyszerűen nem vettek tudomást arról, ami egyébként a napnál világosabban látszott, hiszen borzasztó nagy szükségük volt Radnor anyagi támogatására. És Lottie-nak nagyon fájt otthagyni őket, mert tudta, hogy nehézségekkel kell majd szembenézniük. Gyakran mardosta a lelkiismeret, mivel tudta, hogy szülei érdekében igenis fel kellett volna áldoznia magát. A túlélési ösztöne azonban erősebbnek bizonyult. Végül nem tehetett mást, menekülnie kellett, és a szerencse valahogy ide vezérelte, Hampshire-be.


  Ahogy azt Lottie jó előre látta, a szabadságáért drága árat kellett fizetnie. Gyakran ébredt csuromvizesen és dideregve valami rémálomból, melyben visszakényszerítik Radnorhoz. Lehetetlen volt elfelejteni, akár egy röpke percre is, hogy Radnor embereket fogadott fel a felkutatására. A biztonságérzete puszta illúzió volt csupán. Bár itt kellemesen élt, mégis ugyanolyan fogoly volt, mint azok a madarak a kalitkában, amelyeknek levagdosták a szárnyaikat, és most se a levegő, se a föld nem igazi otthonuk többé. Lottie nem mehetett sehová, és nem tehetett semmit anélkül, hogy tudta volna: egy nap úgyis megtalálják. És ez megpecsételte a sorsát, őt magát pedig gyanakvóvá tette, olyanná, aki senkiben nem bízhat. Még egy jóképű, elbűvölő kék szemű fiatal férfiban sem.


  


  Nick nem tért vissza a szabadtéri partira, inkább a szobájába ment. Bőröndjét és utazótáskáját a szolgálók már kipakolták. Ruhái szép rendben el voltak helyezve a mahagónikomódban és az akasztós szekrényben, mely átható szegfűszegillatot árasztott.


  Nick türelmetlenül rángatta le magáról az öltönykabátját, a mellényét és szürke selyem nyakkendőjét. Miután az ingétől is megszabadult, egyik kezébe fogta, és letörölte vele arcáról, nyakáról és mellkasáról az izzadságcsíkokat. Aztán az átnedvesedett vásznat a földre dobta, és leült az ágyra, mely egy alkóvban helyezkedett el az ajtóval szemközt. Levette a cipőjét és a zokniját is, és tekintetét az alkóv faburkolatú mennyezetére függesztette.


  Most már megértette Radnor szenvedélyét.


  Charlotte Howard volt a legigézőbb nő, akivel valaha is találkozott. Olyan erős akarat sugárzott belőle, amely azt a benyomást keltette, mintha akkor is mozgásban volna, mikor egy helyben áll. Egész teste, arca, az egész lénye a kecsesség és az erő tökéletes együttesét mutatta. Nick be akart hatolni ebbe a vibráló melegségbe, meghágni ezt a testet, aztán beletemetni az arcát két selymes melle közé. Elképzelte, amint Charlotte ernyedten és mosolyogva fekszik mellette az ágyban, bőre kipirult a sok simogatástól.


  Nem csoda, hogy Radnor meg akarja szerezni Charlotte-ot. És mégis – abbéli igyekezetében, hogy birtokba vegye, hamarosan mindent elhamvasztana benne, amitől olyan kívánatos.


  Nick tudta, hogy viszonylag könnyű volna Charlotte-ot Londonba hurcolni, mielőtt még a Westcliff család rájönne, mi is történt. Másnap reggel kellene megtennie, kihasználva a meglepetés erejét. Gondterhelten kulcsolta össze ujjait a feje mögött. „Semmitől sem félek”, mondta Charlotte, és bár Nick ezt nem hitte el neki, mégis csodálta, hogy ilyeneket mond. Persze hogy félt Charlotte. Tudta jól, mit tenne vele Radnor, ha visszakerülne hozzá. Ez azonban nem tartozott Nickre. Az ő dolga csak az volt, hogy megtegye, amiért fizetik.


  Másfelől…


  Semmi oka nem volt a sietségre. Miért ne maradhatna Stony Cross Parkban egypár napig? Még két hétig nem kell jelentést tennie a Bow Streeten. Ráadásul Hampshire erdői jóval vonzóbbak voltak, mint London fülledt, rossz szagú káosza. Ha itt maradna még egy vagy két napig, többet is megtudhatna Charlotte-ról. Meg kell tudnia, vajon tényleg olyan-e, mint amilyennek látszik.


  Nick az oldalára fordult, és átgondolta a dolgot. Még soha nem szegte meg a maga által felállított szabályokat, melyek közül az egyik épp az volt, hogy nem keveredik személyes viszonyba a célszeméllyel. Ugyanakkor soha nem volt szabálykövető fajta. A saját szabályai tekintetében sem.


  Ha Charlotte-ra gondolt, elöntötte a forróság, izgalomba jött, és erekciója lett. Gemma hat hónapja zárta le a viszonyukat, és Nick azóta megtartóztatásban élt.


  Nem mintha nem vágyott volna az élvezetre… az igazság az, hogy majd elégett a kielégületlen vágytól. És sok kapható nővel találkozott. De nem érdekelte sem a közönségesség, sem a szabadság. Olyan nőt akart, aki azt a hőfokú szexuális intenzitást képes produkálni, amire neki szüksége van. És ennek a nőnek vagy átlagon felül tapasztaltnak kellett lennie… vagy abszolút tapasztalatlannak.


  Nick átnyúlt az ágyon, és a földön szétszórt ruhadarabok közt kezdett keresgélni, míg meg nem találta a miniatúrát. Jól begyakorolt mozdulattal nyomta meg a kis gombot és pattintotta fel a díszes dobozka fedelét. Visszadőlt a hátára, és Charlotte páratlan szépségű, apró arcocskáját nézegette.

